กรุงศรีปันผล5กองทุน
บลจ.กรุงศรี โชว์ผลงานจ่ายเงินปันผล 5 กองทุนรวด มูลค่ารวม 205 ล้านบาท
31 ส.ค. 2555

บลจ.กรุงศรี โชว์ผลงานจ่ายเงินปันผล 5 กองทุนรวด มูลค่ารวม 205 ล้านบาท
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า เมื่อวันที่ 27 ส.ค. 2555 บริษัทได้จ่ายเงินปันผลให้กับผู้ถือหน่วยลงทุนจำนวน 5 กองทุน ประกอบด้วย กลุ่มกองทุนตราสารทุน จำนวน 3 กองทุน กองทุนตราสารหนี้ 1 กองทุน และกองทุนรวมหุ้นระยะยาว (LTF) 1 กองทุน มูลค่ารวมกว่า 205 ล้านบาท
สำหรับกองทุนตราสารทุน ได้แก่ กองทุนเปิดกรุงศรีหุ้นปันผล (KFSDIV) จ่ายเงินปันผลสำหรับรอบผลดำเนินงาน ตั้งแต่วันที่ 1 เม.ย.– 30 มิ.ย. 2555 ในอัตรา 0.50 บาทต่อหน่วยกองทุนเปิดกรุงศรีอิควิตี้ปันผล (KFSEQD) และกองทุนเปิดกรุงศรีไฟแนนเชียลโฟกัสปันผล (KFFIND) สำหรับรอบผลดำเนินงาน วันที่ 1 ก.ค. 255430 มิ.ย. 2555 ในอัตรา 1 บาทต่อหน่วย และ 0.50 บาทต่อหน่วย ตามลำดับ
กองทุนเปิดกรุงศรีหุ้นระยะยาวปันผล 70/30 (KFL-TFD70) จะจ่ายเงินปันผลสำหรับรอบผลการดำเนินงาน ตั้งแต่วันที่ 1 ก.ค. 2554-30 มิ.ย. 2555 ในอัตรา 1 บาทต่อหน่วย และกลุ่มกองทุนตราสารหนี้ที่จ่ายปันผล ได้แก่ กองทุนเปิดกรุงศรีตราสารปันผล (KFSINC) สำหรับรอบผลดำเนินงาน ตั้งแต่วันที่ 1 ม.ค.30 มิ.ย. 2555 จ่ายในอัตรา 0.20 บาทต่อหน่วย 
นายฉัตรพี กล่าวว่า การบริหารกองทุนตราสารหนี้ของบริษัทจะบริหารแบบ Top Down คือ มองภาพรวมเศรษฐกิจเป็นหลัก ส่วนการบริหารกองตราสารทุนจะเน้นคัดเลือกบริษัทที่จะลงทุนแบบ Bottom Up มีการบริหารแบบแอ็กทีฟเชิงวิเคราะห์เจาะลึก ในด้านมูลค่าแท้จริงของหลักทรัพย์และการให้น้ำหนักการลงทุนอย่างเหมาะสม โดยจะมีการปรับพอร์ตตามความเหมาะสมทุกเดือนและทุกไตรมาส เพื่อให้สอดคล้องกับปัจจัยต่างๆ ที่เกี่ยวข้อง